title: A Tanács 2008/178/KKBP határozata ( 2008. január 28. ) a Kameruni Köztársaság területén áthaladó, az Európai Unió által vezetett erők jogállásáról szóló, az Európai Unió és a Kameruni Köztársaság közötti megállapodás megkötéséről

text:
               1.3.2008

               HU

               Az Európai Unió Hivatalos Lapja

               L 57/30

         A TANÁCS 2008/178/KKBP HATÁROZATA
   (2008. január 28.)
   a Kameruni Köztársaság területén áthaladó, az Európai Unió által vezetett erők jogállásáról szóló, az Európai Unió és a Kameruni Köztársaság közötti megállapodás megkötéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 24. cikkére,
   tekintettel az elnökség ajánlására,
   mivel:

               (1)

               Az Egyesült Nemzetek Biztonsági Tanácsa 2007. szeptember 25-én elfogadta az 1778 (2007) sz. határozatot, amely felhatalmazza az Európai Uniót, hogy az induló műveleti képesség meghatározásának időpontjától számított tizenkét hónapban az ugyanezen határozatban meghatározott megbízatás ellátása céljából műveletet hajtson végre Csádban és a Közép-afrikai Köztársaságban.

               (2)

               A 1778 (2007) sz. határozat továbbá kötelezte valamennyi ENSZ-tagállamot, különösen a Csáddal és a Közép-afrikai Köztársasággal szomszédos államokat, hogy könnyítsék meg az Európai Unió által folytatott művelethez szánt teljes személyi állomány, valamint eszközök, élelmiszerek, felszerelések és egyéb áruk szabad, akadálytalan és időveszteség nélküli továbbhaladását Csád és a Közép-afrikai Köztársaság felé.

               (3)

               A Tanács 2007. október 15-én elfogadta az Európai Unió csádi köztársasági és közép-afrikai köztársasági katonai műveletéről szóló 2007/677/KKBP együttes fellépést (1) (EUFOR Tchad/RCA).

               (4)

               Az EUFOR Tchad/RCA jelentős része a Kameruni Köztársaság területén halad át.

               (5)

               A Tanács általi, 2007. szeptember 18-i felhatalmazását követően, az Európai Unióról szóló szerződés 24. cikkével összhangban az elnökség – a főtitkár/főképviselő közreműködésével – tárgyalásokat folytatott a kameruni köztársaság területén áthaladó, az Európai Unió által vezetett erők jogállásáról szóló, az Európai Unió és a Kameruni Köztársaság közötti megállapodásról.

               (6)

               A megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   A Kameruni Köztársaság területén áthaladó, az Európai Unió által vezetett erők jogállásáról szóló, az Európai Unió és a Kameruni Köztársaság közötti megállapodás az Európai Unió nevében jóváhagyásra kerül.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a megállapodásnak az Európai Uniót jogilag kötelező aláírására jogosult személyt.
   3. cikk
   Ez a határozat az elfogadásának napján lép hatályba.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2008. január 28-án.

            a Tanács részéről

            az elnök

         D. RUPEL

      (1)  HL L 279., 2007.10.23., 21. o.
    ---documentbreak---

               1.3.2008

               HU

               Az Európai Unió Hivatalos Lapja

               L 57/31

         FORDÍTÁS
   MEGÁLLAPODÁS
   az Európai Unió és a Kameruni Köztársaság között a Kameruni Köztársaság területén áthaladó, az Európai Unió által vezetett erők jogállásáról
   AZ EURÓPAI UNIÓ, a továbbiakban: EU,
   egyrészről, és
   A KAMERUNI KÖZTÁRSASÁG, a továbbiakban: a tranzitállam,
   másrészről
   a továbbiakban: a felek,
   FIGYELEMBE VÉVE AZ ALÁBBIAKAT:

               —

               az Egyesült Nemzetek Biztonsági Tanácsa 2007. szeptember 25-i 1778 (2007) sz. határozata,

               —

               a Tanács 2007. október 15-i 2007/677/KKBP együttes fellépése az Európai Unió csádi köztársasági és közép-afrikai köztársasági katonai műveletéről (EUFOR Tchad/RCA),

               —

               e megállapodás nem érinti a felek nemzetközi megállapodások és más, nemzetközi bíróságok létrehozásáról szóló okiratok – beleértve a Nemzetközi Büntetőbíróság alapokmányát – szerinti jogait és kötelezettségeit,

         A KÖVETKEZŐKBEN ÁLLAPODTAK MEG:
   1. cikk
   Hatály és fogalommeghatározások
   (1)   E megállapodás célja a Csádba és a Közép-afrikai Köztársaságba tartó személyi állománynak és eszközöknek a Kameruni Köztársaság területén való áthaladási körülményeinek a meghatározása.
   (2)   Ez a megállapodás az Európai Unió által vezetett erőkre és azok személyi állományára vonatkozik.
   (3)   Ezt a megállapodást kizárólag a tranzitállam területén kell alkalmazni.
   (4)   E megállapodás alkalmazásában:

               a)

               „az Európai Unió által vezetett erők (EUFOR)”: a műveletben részt vevő EU katonai parancsnokságok és nemzeti kontingensek, valamint ezek felszerelései és szállítóeszközei;

               b)

               „művelet”: a katonai misszió előkészítése, telepítése, végrehajtása és támogatása az Egyesült Nemzetek Biztonsági Tanácsa 2007. szeptember 25-i 1778 (2007) sz. határozatából eredő megbízatásnak megfelelően;

               c)

               „az EU erők parancsnoka”: a műveleti területek parancsnoka;

               d)

               „EU katonai parancsnokság”: a művelet katonai parancsnokságát vagy ellenőrzését biztosító EU katonai parancsnokok irányítása alatt álló katonai parancsnokság és annak egységei, állomáshelyüktől függetlenül;

               e)

               „nemzeti kontingensek”: az Európai Unió tagállamaihoz, valamint a műveletben részt vevő más államokhoz tartozó egységek és elemek;

               f)

               „az EUFOR személyi állománya”: az EUFOR részére biztosított polgári és katonai személyi állomány, valamint a művelet előkészítése céljából telepített személyi állomány és a művelet keretében valamelyik küldő állam vagy EU-intézmény számára missziót teljesítő személyi állomány, amely – e megállapodás eltérő rendelkezése hiányában – a tranzitállam területén tartózkodik, a helyi személyzet és a nemzetközi kereskedelmi beszállítók által alkalmazott személyzet kivételével;

               g)

               „helyi személyzet”: a tranzitállamban állampolgársággal vagy állandó lakóhellyel rendelkező személyzet;

               h)

               „létesítmények”: az EUFOR és személyi állománya számára szükséges helyiségek, szállás és földterületek;

               i)

               „küldő állam”: az EUFOR számára nemzeti kontingenst biztosító állam.

         2. cikk
   Általános rendelkezések
   (1)   Az EUFOR és annak személyi állománya tiszteletben tartja a tranzitállam törvényeit és rendeleteit, és tartózkodik e megállapodás célkitűzéseivel összeegyeztethetetlen bármely fellépéstől vagy tevékenységtől.
   (2)   Az EUFOR rendszeresen tájékoztatja a tranzitállam kormányát a tranzitállam területén tartózkodó személyi állománya létszámáról és tagjainak személyazonosságáról.
   3. cikk
   Azonosítás
   (1)   Az EUFOR személyi állománya köteles mindenkor útlevelet vagy katonai személyazonosító igazolványt hordani magával.
   (2)   Az EUFOR járműveit, repülőgépeit, hajóit és más szállítóeszközeit megkülönböztető EUFOR azonosító jelzéssel és/vagy rendszámtáblával kell ellátni, amelyről a tranzitállam illetékes hatóságait tájékoztatni kell.
   (3)   Az EUFOR jogosult létesítményein, járművein és más szállítóeszközein elhelyezni az Európai Unió zászlaját és más jelzéseket, pl. katonai jelvényeket, címeket és hivatalos jelképeket. Az EUFOR személyi állományának egyenruháján megkülönböztető EUFOR emblémát kell elhelyezni. A műveletben részt vevő nemzeti kontingensek nemzeti zászlait vagy jelzéseit az EU erők parancsnokának döntése alapján lehet elhelyezni az EUFOR létesítményein, járművein és más szállítóeszközein, valamint egyenruháin.
   4. cikk
   Határátlépés és mozgás a tranzitállam területén
   (1)   Az EUFOR személyi állománya kizárólag a 3. cikk (1) bekezdésében előírt dokumentumok, továbbá az első belépés alkalmával az EUFOR által kiállított egyéni vagy csoportos menetparancs felmutatásával léphet be a tranzitállam területére. A személyi állományra nem vonatkoznak a vízumszabályok. Az állomány a tranzitállam területére történő belépéskor, annak elhagyásakor és a területen történő tartózkodás alatt mentesül a ki- és bevándorlásra vonatkozó rendelkezések, valamint a vámvizsgálat alól.
   (2)   Az EUFOR személyi állománya mentes a tranzitállam külföldiek nyilvántartására és ellenőrzésére vonatkozó rendelkezései alól, de nem szerez jogot tartózkodásra vagy állandó lakóhelyre a tranzitállam területén.
   (3)   Az EUFOR-nak a tranzitállam területére a művelet érdekében belépő eszközeinek és szállítóeszközeinek listáját tájékoztatásul továbbítani kell a fogadó állam számára. A gyors azonosítás lehetővé tétele érdekében ezek az eszközök és szállítóeszközök viselik az EUFOR megkülönböztető jelzését. A tranzitállam megkönnyíti az EUFOR számára az adminisztratív és vámelőírásokat. Az EUFOR mentesül minden más vámokmány bemutatása és minden más vizsgálat követelménye alól.
   (4)   Az EUFOR személyi állománya gépjárművet vezethet, hajót irányíthat, és repülőgépet vezethet a tranzitállam területén, amennyiben rendelkezik a megfelelő, érvényes nemzeti, nemzetközi vagy katonai vezetői engedéllyel, hajóparancsnoki igazolvánnyal vagy repülési engedéllyel.
   (5)   A művelet céljai érdekében a tranzitállam saját területén – beleértve a fogadó állam felségvizeit és légterét – az alábbi 18. cikkben előírt megállapodásokban meghatározott tranzitfolyosókon keresztül mozgásszabadságot és utazási szabadságot biztosít az EUFOR-nak és az EUFOR személyi állományának. A tranzitállam felségvizein történő szabad mozgásba minden körülmények között beletartozik a megállás és a lehorgonyzás.
   (6)   A művelet céljai érdekében az EUFOR a közutakat, hidakat, kompokat, repülőtereket és kikötőket mindenfajta vámtól, illetéktől, adótól vagy hasonló költségtől mentesen veheti igénybe. Az EUFOR nem mentesül a súlyadó, az úthasználati adó és a kikötői számítógépes adatfeldolgozás költsége alól, amely adók megfizetésének módozatait az alábbi, 18. cikkben szereplő megállapodások rögzítik.
   5. cikk
   Az EUFOR számára a tranzitállam által biztosított kiváltságok és mentességek
   (1)   Az EUFOR létesítményei sérthetetlenek. A tranzitállam képviselői kizárólag az EU erők parancsnokának hozzájárulásával léphetnek be a létesítményekbe.
   (2)   Az EUFOR létesítményei, azok berendezése és az ott található más eszközök, valamint a szállítóeszközök mentesek a házkutatás, hatósági igénybevétel, lefoglalás vagy végrehajtás alól.
   (3)   Az EUFOR nem szállásolja el a tranzitállam igazságszolgáltatása által körözött személyeket.
   (4)   Az EUFOR, annak vagyona és eszközei mentesülnek bármilyen jogi eljárás alól.
   (5)   Az EUFOR irattára és dokumentumai sérthetetlenek.
   (6)   Az EUFOR hivatalos levelezése sérthetetlen. Hivatalos levelezésnek minősül a művelettel és feladatokkal összefüggő minden levelezés.
   (7)   A művelet céljából vásárolt és behozott áruk, nyújtott szolgáltatások és az EUFOR által használt létesítmények tekintetében az EUFOR, valamint a számára szolgáltatást nyújtók vagy árut beszállítók – amennyiben azok nem a tranzitállam állampolgárai – mentesülnek bármilyen nemzeti, regionális vagy helyi teher, adó és más hasonló díj alól.
   (8)   A tranzitállam engedélyezi árucikkek behozatalát a művelet céljából, és – a fenti 4. cikk (6) bekezdésében említett számítógépes adatfeldolgozási költség kivételével – biztosítja azok mentességét a vámok, díjak, illetékek, adók és hasonló terhek alól, a tárolás, fuvarozás és más nyújtott szolgáltatások díjai kivételével.
   6. cikk
   Az EUFOR személyi állománya számára a tranzitállam által biztosított kiváltságok és mentességek
   (1)   Az EUFOR személyi állományát nem lehet letartóztatni vagy őrizetbe venni.
   (2)   Az EUFOR személyi állományának iratai, levelezése és vagyona sérthetetlenséget élvez, a (6) bekezdés értelmében engedélyezett végrehajtási intézkedések kivételével.
   (3)   Az EUFOR személyi állománya mentességet élvez a tranzitállam büntető joghatósága alól.
   Az EUFOR személyi állományának a büntető joghatóság alóli mentességét adott esetben a küldő állam vagy az érintett EU-intézmény felfüggesztheti. A felfüggesztésnek minden esetben egyértelműnek kell lennie.
   (4)   Az EUFOR személyi állománya a hivatalos feladatai ellátása közben végrehajtott cselekvések tekintetében minden polgári vagy közigazgatási eljárás alól mentességet élvez. Amennyiben az EUFOR személyi állományának tagja ellen a tranzitállam bármilyen bírósága előtt polgári eljárás indul, erről haladéktalanul értesíteni kell az EU erők parancsnokát és a küldő állam vagy EU-intézmény illetékes hatóságát. Az eljárásnak a hatáskörrel rendelkező bíróság előtti megindítását megelőzően az EU erők parancsnoka és a küldő állam vagy EU-intézmény illetékes hatósága a tranzitállam illetékes hatóságai hivatalos tanácsadói véleményét követően igazolja a bíróság számára, hogy a kérdéses cselekményt az EUFOR személyi állományának tagja a hivatalos feladatok ellátása közben követte-e el.
   Ha a személyi állomány szóban forgó tagja a cselekményt hivatalos feladatai ellátása során követte el, az eljárást nem lehet megindítani, és a 15. cikkben foglalt rendelkezéseket kell alkalmazni. Ha a cselekményt nem hivatalos feladatok ellátása közben követték el, az eljárást folytatni lehet. Az EU erők parancsnoka és a küldő állam vagy EU-intézmény illetékes hatósága által adott igazolás kötelező érvényű a tranzitállam joghatósága számára, amely azt nem vitathatja.
   Abban az esetben, ha az EUFOR személyi állományának tagja indít eljárást, az eredeti keresethez közvetlenül kapcsolódó ellenkeresetek egyike tekintetében sem hivatkozhat a joghatóság alóli mentességére.
   (5)   Az EUFOR személyi állománya nem köteles tanúvallomást tenni.
   (6)   Az EUFOR személyi állományának tagjaival szemben nem lehet végrehajtási intézkedést foganatosítani, kivéve ha hivatalos feladataikkal össze nem függő polgári eljárás indult ellenük. Az EUFOR személyi állományának olyan vagyona, amely az EU erők parancsnoka által kiadott igazolás szerint hivatalos feladataik ellátásához szükséges, mentes az ítélet, határozat vagy végzés végrehajtásaként történő lefoglalástól. Polgári eljárások esetén az EUFOR személyi állományának tagjait nem lehet személyes szabadságukban korlátozni, illetve kényszerítő intézkedéseket foganatosítani ellenük.
   (7)   Az EUFOR személyi állományának a tranzitállam joghatósága alóli mentessége nem jelent az érintett küldő állam joghatósága alóli mentességet.
   (8)   Az EUFOR személyi állománya az EUFOR számára nyújtott szolgáltatások tekintetében mentesül a tranzitállamban esetlegesen hatályban levő szociális biztonsági rendelkezések alól.
   (9)   Az EUFOR személyi állománya az EUFOR vagy a küldő államok által részükre fizetett illetmények és járandóságok, valamint a tranzitállamon kívülről származó bármilyen jövedelem tekintetében mentességet élvez a tranzitállamban fizetendő adók alól.
   (10)   A tranzitállam – az általa elfogadott törvényekkel és rendeletekkel összhangban – engedélyezi az EUFOR személyi állományának személyes használatára szolgáló árucikkek behozatalát, és biztosítja azok mentességét a vámok, adók és kapcsolódó díjak alól, a tárolás, fuvarozás és hasonló szolgáltatások díjai kivételével.
   Az EUFOR személyi állományának személyes poggyásza mentes a vizsgálat alól, kivéve ha alaposan feltételezhető, hogy nem az EUFOR személyi állományának személyes használatára szolgáló árucikkeket tartalmaz, illetve ha olyan árucikkeket tartalmaz, amelyek behozatalát vagy kivitelét a tranzitállam jogszabályai tiltják, vagy karanténszabályok vonatkoznak rá. Ezt a vizsgálatot kizárólag az EUFOR érintett személyi állományának vagy az EUFOR meghatalmazott képviselőjének jelenlétében lehet elvégezni.
   7. cikk
   Helyi személyzet
   A helyszínen felvett személyzet semmiféle kiváltságot vagy mentességet nem élvez. A tranzitállam azonban olyan módon gyakorol joghatóságot az említett személyzet felett, hogy indokolatlanul ne akadályozza a művelet feladatainak teljesítését.
   8. cikk
   Büntető joghatóság
   A küldő állam illetékes hatóságai, a tranzitállam illetékes hatóságaival együttműködve jogosultak a tranzitállam területén a küldő állam jogszabályai által rájuk ruházott minden büntető joghatósági és fegyelmi jogkört gyakorolni a küldő állam vonatkozó jogszabályainak hatálya alá tartozó minden EUFOR személyi állománnyal szemben.
   9. cikk
   Egyenruha és fegyverek
   (1)   Az egyenruha viseléséről az EU erők parancsnoka által elfogadott szabályok rendelkeznek.
   (2)   Az EUFOR katonai személyi állománya jogosult egyéni, kiskaliberű fegyver viselésére és a hozzátartozó lőszer magánál tartására, amennyiben parancsa arra feljogosítja. E fegyverek és viselőik jegyzékét eljuttatják a tranzitállam illetékes hatóságainak.
   10. cikk
   Támogatás és szerződéskötés a tranzitállam részéről
   (1)   Az EUFOR kérése esetén a tranzitállam kész segítséget nyújtani a megfelelő létesítmények megtalálásában.
   (2)   A tranzitállam költségmentesen biztosítja a tulajdonában levő létesítményeket, abban az esetben, ha rendelkezik ilyenekkel és amennyiben az EUFOR-nak az adminisztratív és műveleti tevékenységeinek végzéséhez szüksége van e létesítményekre.
   (3)   Eszközeihez és lehetőségeihez mérten a tranzitállam hozzájárul a művelet előkészítéséhez, telepítéséhez és végrehajtásához, valamint támogatja azt. Az alábbi 13. cikk (1) bekezdésében szereplő rendelkezések alkalmazásában a tranzitállam általi biztonsági intézkedések meghozatalára díjmentesen kerül sor.
   (4)   Az EUFOR által a tranzitállamban kötött szerződésekre alkalmazandó jog az eljáró bíróság országa szerinti jog. A szóban forgó szerződések alkalmazásával kapcsolatosan felmerülő jogvitában a 15. cikk (3), (4) és (5) bekezdésében előírt vitarendezési eljárást kell alkalmazni.
   (5)   A tranzitállam elősegíti az EUFOR által a művelet céljából kereskedelmi egységekkel kötött szerződések végrehajtását.
   11. cikk
   Létesítmények megváltoztatása
   (1)   Az EUFOR-nak jogában áll, hogy szükségleteinek megfelelően és a művelet időtartamára létesítményeket építsen vagy átalakítson, az alábbi 18. cikkben szereplő megállapodásokban foglalt feltételek szerint.
   (2)   A tranzitállam nem követel az EUFOR-tól semmiféle kártérítést az említett építésekért vagy átalakításokért, kivéve az eredeti létesítmények jelentős mértékű állagromlása esetén.
   12. cikk
   Az EUFOR személyi állománya tagjainak elhalálozása
   (1)   Az EU erők parancsnokának jogában áll megtenni a szükséges intézkedéseket, és gondoskodni az EUFOR személyi állománya elhalálozott tagjának, valamint az elhalálozott személy személyes tulajdonának hazaszállításáról.
   (2)   Az EUFOR személyi állománya elhalálozott tagjainak boncolását csak az érintett állam hozzájárulásával és az EUFOR és/vagy az érintett állam képviselőjének jelenlétében lehet elvégezni.
   (3)   A tranzitállam és az EUFOR a lehető legteljesebb mértékben együttműködik az EUFOR személyi állománya elhalálozott tagjainak mielőbbi hazaszállítása érdekében.
   13. cikk
   Az EUFOR és a katonai rendőrség biztonsága
   (1)   A tranzitállam minden megfelelő intézkedést meghoz az EUFOR és személyi állománya biztonságának és védelmének biztosítása érdekében.
   (2)   Az EUFOR-nak jogában áll, hogy a tranzitállam illetékes hatóságaival szoros együttműködésben megtegye a szükséges intézkedéseket létesítményei és szállító járművei védelme érdekében.
   (3)   A fenti 8. cikkben előírt büntető joghatóság jogkör gyakorlásához szükséges vizsgálatok lefolytatása céljából a nemzeti kontingensek rendelkezhetnek bírósági rendőrségi személyzettel.
   14. cikk
   Kommunikáció
   (1)   Az EUFOR rádióadó- és -vevőállomásokat, valamint műholdrendszereket telepíthet és üzemeltethet. Az EUFOR együttműködik a tranzitállam illetékes hatóságaival a megfelelő frekvenciák használatából eredő összeütközések elkerülése érdekében. A frekvenciaspektrumokhoz való hozzáférés biztosítása a tranzitállam érvényes jogszabályainak megfelelően történik.
   (2)   Az EUFOR a művelet céljai érdekében korlátlan kommunikációra jogosult rádió (beleértve a műholdon keresztül történő, valamint a hordozható és kézi készülékeket is), telefon, távíró, telefax és más eszközök segítségével, jogosult továbbá az EUFOR létesítményein belüli, és e létesítmények közötti kommunikáció biztosítására.
   (3)   Az EUFOR saját létesítményein belül megteheti a szükséges intézkedéseket az EUFOR és/vagy az EUFOR személyi állománya részére illetve általuk küldött posta továbbítására.
   15. cikk
   Követelések haláleset, sérülés, kár és veszteség esetén
   (1)   A polgári vagy a közvagyonban okozott károkért vagy veszteségekért való kártérítési követeléseket, valamint az áthaladás szükségességéből fakadó halál és személyi sérülések miatti, és az EUFOR vagyonában bekövetkező károk vagy veszteségek miatti kártérítési követeléseket békés úton kell rendezni.
   (2)   A tranzitállam jogi vagy természetes személyei által benyújtott követeléseket a tranzitállam illetékes hatóságain keresztül az EUFOR-nak továbbítják, az EUFOR által benyújtott követeléseket pedig a tranzitállam illetékes hatóságainak.
   (3)   Amennyiben nincs mód a békés rendezésre, a követelést az egyenlő arányban az EUFOR képviselőiből, valamint a tranzitállam képviselőiből álló, követelésekkel foglalkozó bizottságnak kell benyújtani. A követeléseket közös megegyezéssel kell rendezni.
   (4)   Ha követelésekkel foglalkozó bizottság nem tudja rendezni a vitát, akkor az ügyet választottbíróság elé kell vinni, amelynek határozata kötelező érvényű.
   (5)   A választottbíróság három választottbíróból áll, egy választottbírót a tranzitállam, egy választottbírót az EUFOR, a harmadikat pedig a tranzitállam és az EUFOR együttesen jelöl ki. Ha valamelyik fél két hónapon belül nem jelöl ki választottbírót, vagy ha a tranzitállam és az EUFOR nem tud megállapodni a harmadik választottbíró kijelöléséről, a kérdéses választottbírót az Európai Közösségek Bíróságának elnöke jelöli ki.
   (6)   Az EUFOR és a tranzitállam igazgatási hatóságai igazgatási megállapodást kötnek annak érdekében, hogy meghatározzák a követelésekkel foglalkozó bizottság és a bíróság megbízatásának feltételeit, az említett testületekben alkalmazandó eljárást és a követelések benyújtásának feltételeit.
   16. cikk
   Kapcsolattartás és vitás kérdések
   (1)   Az e megállapodás alkalmazásával összefüggésben felmerülő bármely kérdést az EUFOR és a tranzitállam illetékes hatóságainak képviselői együttesen vizsgálják meg.
   (2)   Az előzetes rendezés elmaradása esetén az e megállapodás értelmezésével vagy alkalmazásával kapcsolatos vitás kérdéseket a tranzitállam és az EU képviselői kizárólag diplomáciai úton rendezik.
   17. cikk
   Egyéb rendelkezések
   (1)   Minden olyan esetben, amikor e megállapodás az EUFOR és az EUFOR személyi állományának mentességeire, kiváltságaira, és jogaira hivatkozik, a tranzitállam kormánya felelős ezek érvényesítéséért, valamint a tranzitállam illetékes hatóságai részéről történő betartásukért.
   (2)   E megállapodás rendelkezései nem tekinthetők, illetve nem értelmezhetők az EU tagállamai vagy bármely más, az EUFOR-hoz hozzájáruló állam számára más megállapodások által biztosított jogoktól való eltérésnek.
   18. cikk
   Végrehajtási szabályok
   E megállapodás alkalmazásában a műveleti, adminisztratív és technikai kérdések az EU erők parancsnoka és a tranzitállam közigazgatási hatóságai között megkötendő külön megállapodások tárgyát képezhetik.
   19. cikk
   Hatálybalépés és megszűnés
   (1)   Ez a megállapodás az aláírásának napján lép hatályba, és az EUFOR személyi állományának utolsó tagja – az EUFOR által a tranzitállam hatóságainak nyújtott tájékoztatás alapján – távozásáig marad hatályban.
   (2)   Az (1) bekezdés sérelme nélkül, a 4. cikk (6) bekezdésében, az 5. cikk (1), (2), (4), (7) és (8) bekezdésében, a 6. cikk (1), (3), (4), (6) és (8)–(10) bekezdésében, a 10. cikk (2) bekezdésében, a 11. cikkben, a 13. cikk (1), (2) és (3) bekezdésében, valamint a 15. cikkben foglalt rendelkezéseket úgy kell tekinteni, hogy azok az EUFOR személyi állománya első tagjainak telepítésétől érvényesek, amennyiben ez az időpont megelőzi e megállapodás hatálybalépését.
   (3)   Ez a megállapodás a felek közötti kölcsönös, írásos megállapodás alapján módosítható.
   (4)   E megállapodás megszűnése nem érinti az e megállapodás végrehajtásából a megszűnést megelőzően eredő jogokat és kötelezettségeket.

      Kelt Yaoundé-ben, 2008. február 6-án, négy eredeti, francia és angol nyelvű példányban, amelyek mindegyike egyaránt hiteles.

            az Európai Unió részéről

            a tranzitállam részéről


title: 2012/108/EU: A Tanács határozata ( 2011. december 14. ) az Európai Unió és Oroszország között a nyersanyagokra kivetett kiviteli vámok bevezetéséről vagy emeléséről szóló megállapodás levélváltás formájában, az Unió nevében történő aláírásáról és ideiglenes alkalmazásáról

text:
                  29.2.2012

                  HU

                  Az Európai Unió Hivatalos Lapja

                  L 57/52

         A TANÁCS HATÁROZATA
         (2011. december 14.)
         az Európai Unió és Oroszország között a nyersanyagokra kivetett kiviteli vámok bevezetéséről vagy emeléséről szóló megállapodás levélváltás formájában, az Unió nevében történő aláírásáról és ideiglenes alkalmazásáról
         (2012/108/EU)
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (5) bekezdésével,
         tekintettel az Európai Bizottság javaslatára,
         mivel:

                     (1)

                     Tekintettel arra, hogy az Unió számára gazdasági szempontból fontos a nyersanyagok elérhetősége, és az Orosz Föderáció az Unió számára nyersanyagszállítóként igen jelentős, a Bizottság az Orosz Föderációval folytatott tárgyalások útján kötelezettségvállalásokat határozott meg, amelyek szerint az Orosz Föderáció csökkenti, illetve megszünteti jelenleg alkalmazott kiviteli vámjait.

                     (2)

                     Ezek a kötelezettségvállalások, amelyeket az Orosz Föderációnak a Kereskedelmi Világszervezethez (WTO) történő csatlakozásáról szóló jegyzőkönyv tartalmaz majd, nem érintik azokat a nyersanyagokat, amelyekre az Orosz Föderáció jelenleg nem alkalmaz kiviteli vámot.

                     (3)

                     Annak érdekében, hogy csökkentse az Orosz Föderáció részéről a jövőben újabb kiviteli vámok kivetésének kockázatát, valamint ennek a nyersanyagok készletére gyakorolt hatását, a Bizottság az Unió nevében levélváltás útján megállapodást kötött az Orosz Föderációval a nyersanyagokra kivetett kiviteli vámok bevezetéséről, illetve növeléséről (a továbbiakban: megállapodás).

                     (4)

                     A megállapodást alá kell írni.

                     (5)

                     Mivel biztosítani kell, hogy a nyersanyagokra kivetett új kiviteli vámokra vonatkozóan az Orosz Föderáció által vállalt kötelezettségek az Orosz Föderáció WTO-csatlakozásának napján érvénybe lépjenek, a megállapodásban foglaltakat attól a naptól kezdve a megkötésére vonatkozó eljárások befejezéséig ideiglenesen alkalmazni kell,

               ELFOGADTA EZT A HATÁROZATOT:

            1. cikk
            A Tanács felhatalmazást ad a nyersanyagokra kivetett kiviteli vámok bevezetéséről vagy növeléséről szóló, az Európai Unió és Oroszország között levélváltás formájában létrejött megállapodás Unió nevében történő aláírására, figyelemmel a megállapodás megkötésére.
            A megállapodás szövege e határozat mellékletében található.

            2. cikk
            A Tanács elnöke felhatalmazást kap a megállapodás Unió nevében történő aláírására jogosult személy(ek) kijelölésére.

            3. cikk
            A megállapodás rendelkezéseinek megfelelően az az Orosz Föderáció WTO-hoz történő csatlakozásának napjától a megállapodás megkötésére vonatkozó eljárások befejezéséig ideiglenesen alkalmazandó (1).

            4. cikk
            Ez a határozat elfogadásának napján lép hatályba.

            Kelt Genfben, 2011. december 14-én.

                  a Tanács részéről

                  az elnök

               M. NOGAJ

            (1)  Az időpontot, amelytől kezdve a megállapodás ideiglenesen alkalmazandó, a Tanács Főtitkársága az Európai Unió Hivatalos Lapjában teszi közzé.


title: A Bizottság határozata (2002. augusztus 5.) a Horvátországból és Ukrajnából származó egyes varratmentes vascsövek vagy ötvözetlen acélcsövek behozatalára vonatkozó dömpingellenes eljárással kapcsolatban felajánlott kötelezettségvállalások elfogadásáról szóló 2000/137/EK határozat módosításáról, valamint egy kötelezettségvállalás visszavonásáról

text:
Fontos jogi nyilatkozat

|

32002D0669

Hivatalos Lap L 228 , 24/08/2002 o. 0020 - 0021

		A Bizottság határozata(2002. augusztus 5.)a Horvátországból és Ukrajnából származó egyes varratmentes vascsövek vagy ötvözetlen acélcsövek behozatalára vonatkozó dömpingellenes eljárással kapcsolatban felajánlott kötelezettségvállalások elfogadásáról szóló 2000/137/EK határozat módosításáról, valamint egy kötelezettségvállalás visszavonásáról(2002/669/EK)AZ EURÓPAI KÖZÖSSÉGEK BIZOTTSÁGA,tekintettel az Európai Közösséget létrehozó szerződésre,tekintettel a legutóbb a 2238/2000/EK rendelettel [1] módosított, z Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre [2], és különösen annak 8. cikkére,a tanácsadó bizottsággal folytatott konzultációt követően,mivel:A. ELŐZETES ELJÁRÁS(1) 1998. november 19-én a Bizottság dömpingellenes eljárást kezdeményezett a többek között Ukrajnából származó egyes varratmentes vascsövek vagy ötvözetlen acélcsövek behozatalával kapcsolatban [3].(2) Ezen eljárás eredményeként 2000 februárjában a 348/2000/EK tanácsi rendelettel [4] dömpingellenes vámot vetettek ki a dömping káros hatásainak megszüntetése érdekében.(3) Ezzel párhuzamosan a Bizottság – a 2000/137/EK határozattal [5] – egy bizonyos mennyiségi küszöbig terjedő közös árképzési kötelezettségvállalást fogadott el három olyan ukrán exportőr gyártó – a Dnepropetrovsk Tube Works ("DTV"), a Nikopol Pivdennotrubny Works (amely később a Nikopolsky Seamless Tube Plant, a "Niko Tube" tulajdonába került át [6] és a Nizhnedneprovsky Tube Rolling Plant ("NTRP") – részéről, amelyek termékei a 348/2000/EK rendelet 2. cikkének (1) bekezdése alapján mentesültek a dömpingellenes vám alól.B. A KÖZÖS KÖTELEZETTSÉGVÁLLALÁS ÖNKÉNTES VISSZAVONÁSA(4) A DTW, a Niko Tube és a NTRP arról tájékoztatta a Bizottságot, hogy vissza kívánják vonni ezt a közös kötelezettségvállalást. Ennek megfelelően a DTW, Niko Tube és NTRP nevét törölni kell azon vállalatok jegyzékéből, amelyek termékei a 2000/137/EK határozat 1. cikke alapján mentesültek a dömpingellenes vám alól.(5) E határozattal párhuzamosan a Tanács az 1515/2002/EK rendelettel [7], a 348/2000/EK rendelet 2. cikkének módosításával, szintén megszüntette a DTW, Niko Tube és NTRP számára rendre biztosított dömpingellenes vámmentességet,ELFOGADTA EZT A HATÁROZATOT:1. cikkA Dnepropetrovsk Tube Works ("DTV"), a Nikopol Pivdennotrubny Works (amely később a Nikopolsky Seamless Tube Plant, a "Niko Tube" tulajdonába került át) és a Nizhnedneprovsky Tube Rolling Plant ("NTRP") vállalattól elfogadott közös kötelezettségvállalást visszavonják.2. cikkA 2000/137/EK határozat 1. cikkében szereplő táblázat helyébe a következő táblázat lép:"Ország | Gyártó | Kiegészítő Taric-kód |Horvátország | Zeljezara Sisak d.d., Sisak | A064" |3. cikkEz a rendelet az Európai Közösségek Hivatalos Lapjában való kihirdetését követő napon lép hatályba.Ez a rendelet teljes egészében kötelező és közvetlenül alkalmazandó valamennyi tagállamban.Kelt Brüsszelben, 2002. augusztus 5-én.a Bizottság részérőlPascal Lamya Bizottság tagja[1] HL L 257., 2000.10.11., 2. o.[2] HL L 56., 1996.3.6., 1. o.[3] HL C 353., 1998.11.19., 13. o.[4] HL L 45., 2000.2.17., 1. o.[5] HL L 46., 2000.2.18., 34. o.[6] HL C 198., 2001.7.13., 2. o.[7] HL L 228., 2002.8.24., 8. o.--------------------------------------------------


title: 2006/884/EK: A Bizottság határozata ( 2006. december 6. ) az Európai Közösség és az Amerikai Egyesült Államok között létrejött, a tengerészeti felszerelések megfelelőségi bizonyítványainak kölcsönös elismeréséről szóló megállapodásban létrehozott vegyes bizottság eljárási szabályzatának elfogadására vonatkozó határozatával kapcsolatos közösségi álláspontjának meghatározásáról

text:
               7.12.2006

               HU

               Az Európai Unió Hivatalos Lapja

               L 341/39

      A BIZOTTSÁG HATÁROZATA

   (2006. december 6.)
   az Európai Közösség és az Amerikai Egyesült Államok között létrejött, a tengerészeti felszerelések megfelelőségi bizonyítványainak kölcsönös elismeréséről szóló megállapodásban létrehozott vegyes bizottság eljárási szabályzatának elfogadására vonatkozó határozatával kapcsolatos közösségi álláspontjának meghatározásáról
   (2006/884/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Közösség és az Amerikai Egyesült Államok között létrejött, a tengerészeti felszerelések megfelelőségi bizonyítványainak kölcsönös elismeréséről szóló megállapodás (a továbbiakban: a megállapodás) megkötéséről szóló, 2004. április 21-i 2004/425/EK tanácsi határozatra (1) és különösen annak 3. cikke (2) bekezdésére,
   mivel:

               (1)

               A Bizottság a Közösség álláspontjára vonatkozóan konzultációt folytatott a Tanács által kinevezett különbizottsággal.

               (2)

               A megállapodás 7. cikkének (2) bekezdése szerint a megállapodás 7. cikke szerint létrehozott vegyes bizottság határozza meg saját eljárási szabályzatát,

         A KÖVETKEZŐKÉPPEN HATÁROZOTT:
   Egyetlen cikk
   Az Európai Közösség és az Amerikai Egyesült Államok között létrejött, a tengerészeti felszerelések megfelelőségi bizonyítványainak kölcsönös elismeréséről szóló megállapodás 7. cikkének megfelelően létrehozott vegyes bizottság eljárási szabályzatára vonatkozó határozatával kapcsolatos, az Európai Közösség által elfogadandó álláspont alapját az ezen határozathoz mellékelt vegyes bizottsági határozattervezet képezi.

      Kelt Brüsszelben, 2006. december 6-án.

            a Bizottság részéről

         Peter MANDELSON

            a Bizottság tagja

      (1)  HL L 150., 2004.4.30., 42. o.

      MELLÉKLET
      „
            TERVEZET
            …/… SZ. HATÁROZAT AZ EURÓPAI KÖZÖSSÉG ÉS AZ AMERIKAI EGYESÜLT ÁLLAMOK KÖZÖTT LÉTREJÖTT, A TENGERÉSZETI FELSZERELÉSEK MEGFELELŐSÉGI BIZONYÍTVÁNYAINAK KÖLCSÖNÖS
            elismeréséről szóló megállapodásban létrehozott vegyes bizottság eljárási szabályzatának elfogadásáról
            A VEGYES BIZOTTSÁG,
            tekintettel az Európai Közösség és az Amerikai Egyesült Államok között létrejött, a tengerészeti felszerelések megfelelőségi bizonyítványainak kölcsönös elismeréséről szóló megállapodásra és különösen annak 7. cikkére,
            mivel a megállapodás 7. cikkének (2) bekezdése szerint a vegyes bizottság határozza meg saját eljárási szabályzatát,
            ELFOGADTA EZT A HATÁROZATOT:

                        1.

                        A vegyes bizottság a határozat mellékletében meghatározott módon elfogadja az eljárási szabályzatot.

               E két példányban készült határozatot a vegyes bizottság azon képviselői írják alá, akik a megállapodás módosítása esetén a felek meghatalmazott képviselőiként járhatnak el. E határozat az alábbi aláírások közül legkésőbb kelt szerint lép hatályba.
               Kelt Washingtonban, […]-án/-én

                     az Amerikai Egyesült Államok részéről

               Kelt Brüsszelben, […]-án/-én

                     az Európai Közösség részéről

            MELLÉKLET

               ELJÁRÁSI SZABÁLYZAT AZ EURÓPAI KÖZÖSSÉG ÉS AZ AMERIKAI EGYESÜLT ÁLLAMOK KÖZÖTT LÉTREJÖTT, A TENGERÉSZETI FELSZERELÉSEK MEGFELELŐSÉGI BIZONYÍTVÁNYAINAK KÖLCSÖNÖS
               elismeréséről szóló megállapodásban létrehozott vegyes bizottsága részére
               1. cikk
               Elnökség
               A vegyes bizottság elnökségi feladatát az Európai Közösség és az Amerikai Egyesült Államok egy-egy képviselője közösen látja el.
               2. cikk
               Ülések
               (1)   A vegyes bizottság rendszeres időközönként, legalább évente egyszer ülésezik egy közösen megállapított időpontban. Ha valamelyik fél további üléseket tart indokoltnak, a másik félnek lehetőleg mindent el kell követnie, hogy eleget tegyen a kérésnek.
               (2)   A felek, eltérő megegyezés hiányában, felváltva biztosítják az ülések helyszínét. Tele- és videokonferencia is alkalmazható, ha a felek ebben állapodnak meg.
               (3)   A társelnökök hívják össze a vegyes bizottság üléseit.
               (4)   A társelnökök tűzik ki az ülés időpontját, és a megfelelő felkészülés érdekében elküldik egymásnak a szükséges dokumentumokat kellő időben, lehetőleg három héttel az ülés kezdetét megelőzően.
               (5)   Az ülést szervező vagy videó- és telekonferenciát indítványozó fél feladata a logisztikai feltételek biztosítása.
               3. cikk
               Küldöttségek
               A felek legalább egy héttel az ülés megkezdése előtt értesítik egymást küldöttségük tervezett összetételéről.
               4. cikk
               Az ülések napirendje
               (1)   A társelnököknek legkésőbb 14 nappal minden ülés megkezdése előtt el kell készítenie az ülés napirendtervezetét. A napirendtervezetben szereplő pontok felvételére legkésőbb 14 nappal az ülés kezdete előtt lehet felkérni az egyik társelnököt.
               (2)   Az ülést megelőzően a felek bármelyike bármikor új pontokkal egészítheti ki a napirendtervezetet, amennyiben a másik fél hozzájárul a módosításhoz. A felek lehetőleg írásban indítványozzák a másik fél felé az új pontok napirendtervezetbe történő felvételét. Ezeket az indítványokat a lehető legnagyobb mértékben figyelembe kell venni.
               (3)   A társelnököknek az ülések megkezdése előtt kell elfogadnia a végleges napirendet. Amennyiben a felek erről megállapodnak, a napirendtervezetben nem szereplő pontot is felvehetnek a napirendre, melynek megvitatására a lehetőségekhez mérten sort kell keríteniük.
               5. cikk
               Az ülések jegyzőkönyvei
               (1)   A helyszínt biztosító fél társelnökének minden ülésről a lehető leghamarabb jegyzőkönyvtervezetet kell készítenie.
               (2)   A jegyzőkönyvnek alapvetően minden napirendi pontra vonatkozóan az alábbiakat kell tartalmaznia:

                           a)

                           a vegyes bizottsághoz továbbított dokumentáció;

                           b)

                           azon nyilatkozatok, melyek felvételét a felek kérték, valamint

                           c)

                           az elfogadott határozatok és a valamely napirendi ponttal kapcsolatban elfogadott következtetések.

                     (3)   A jegyzőkönyv a részt vevő delegációk tagjainak felsorolását is tartalmazza, megadva az általuk képviselt minisztériumot, ill. ügynökséget.
               (4)   A társelnököknek jóvá kell hagyniuk a jegyzőkönyvet.
               6. cikk
               A vegyes bizottság által hozott határozatok
               (1)   A vegyes bizottság határozatait egyhangúlag kell elfogadni.
               (2)   A vegyes bizottság írásos eljárással a vegyes bizottság keretein kívül is elfogadhat határozatokat.
               (3)   A vegyes bizottság határozatai a határozat elnevezést kapják, amit egy sorszám követ, valamint a határozat tartalmának leírása. A határozat hatálybalépésének időpontját is fel kell tüntetni. A határozatokat a vegyes bizottság azon képviselői írják alá, akik a felek meghatalmazott képviselőiként járhatnak el. A határozatokat két példányban kell elkészíteni, melynek mindkét változata eredetinek minősül.
               7. cikk
               Szakértőkkel folytatott konzultáció
               Amennyiben a felek megállapodnak ebben, a bizottság szakértőkkel folytathat konzultációt.
               8. cikk
               Költségek
               (1)   Mindkét fél maga viseli a vegyes bizottság ülésein való részvételével kapcsolatosan felmerülő költségeket, beleértve a személyzeti, utazási és ellátási kiadásokat, illetve a posta- és telekommunikációs költségeket.
               (2)   Alapvetően az ülés helyszínét biztosító fél feladata az ülések szervezésével kapcsolatosan felmerülő költségek fedezése.
               9. cikk
               Igazgatási eljárások
               (1)   Amennyiben a felek nem fogadnak el ettől eltérő megállapodást, a vegyes bizottság ülései nem nyilvánosak.
               (2)   A vegyes bizottság jegyzőkönyveit és egyéb dokumentumait olyan egymásnak átadott információnak kell tekinteni, melyeket a megállapodás 17. cikke szerint bizalmasan kell kezelni.
               (3)   A társelnökök hozzájárulásával a felek tisztségviselőin kívül más résztvevőket is meg lehet hívni az ülésekre, ezekre a résztvevőkre is a megállapodás 17. cikke vonatkozik.
               (4)   A felek nyilvános tájékoztatókat rendezhetnek, ill. más módon is tájékoztathatják a nyilvánosságot a vegyes bizottság üléseinek eredményeiről.

         ”


title: 2012/801/EU: Az Európai Parlament határozata ( 2012. október 23. ) az Európai Élelmiszerbiztonsági Hatóság 2010-es pénzügyi évre vonatkozó elszámolása lezárásáról

text:
               20.12.2012

               HU

               Az Európai Unió Hivatalos Lapja

               L 350/81

         AZ EURÓPAI PARLAMENT HATÁROZATA
   (2012. október 23.)
   az Európai Élelmiszerbiztonsági Hatóság 2010-es pénzügyi évre vonatkozó elszámolása lezárásáról
   (2012/801/EU)
   AZ EURÓPAI PARLAMENT,

               —

               tekintettel az Európai Élelmiszerbiztonsági Hatóság 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Élelmiszerbiztonsági Hatóság 2010-es pénzügyi évre vonatkozó végleges éves beszámolójáról szóló jelentésére, a hatóság válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Élelmiszerbiztonsági Hatóság 2010-es pénzügyi évre szóló költségvetésének végrehajtására vonatkozó mentesítés elhalasztásáról szóló, 2012. május 10-i határozatára (2), a határozatot kísérő állásfoglalására, valamint a hatóság ügyvezető igazgatójának válaszaira,

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,

               —

               tekintettel az Európai Élelmiszerbiztonsági Hatóság létrehozásáról szóló 178/2002/EK európai parlamenti és tanácsi rendeletre (4) és különösen annak 44. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel az Európai Parlament, a Tanács és a Bizottság által 2012 júniusában – a 2009 márciusában létrehozott, a decentralizált ügynökségekkel foglalkozó intézményközi munkacsoport munkájának eredményeképpen – elfogadott, a decentralizált ügynökségekről szóló együttes nyilatkozatra és az ahhoz mellékelt közös megközelítésre és különösen a közös megközelítés irányításra, működésre, programozásra, elszámoltathatóságra és átláthatóságra vonatkozó szakaszaira,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság második jelentésére és a Környezetvédelmi, Közegészségügyi és Élelmiszerbiztonsági Bizottság véleményére (A7–0299/2012),

               1.

               jóváhagyja az Európai Élelmiszerbiztonsági Hatóság 2010-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az Európai Élelmiszerbiztonsági Hatóság ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            főtitkár

         Klaus WELLE

      (1)  HL C 366., 2011.12.15., 106. o.

      (2)  HL L 286., 2012.10.17., 367. o.

      (3)  HL L 248., 2002.9.16., 1. o.

      (4)  HL L 31., 2002.2.1., 1. o.

      (5)  HL L 357., 2002.12.31., 72. o.


title: 2005/527/EK: A Tanács határozata (2005. június 2.) az Európai Közösség és Szerbia és Montenegró közötti, a Szerbia és Montenegrónak a közösségi programokban való részvételére vonatkozó általános elveket meghatározó keretmegállapodás megkötéséről

text:
               22.7.2005

               HU

               Az Európai Unió Hivatalos Lapja

               L 192/84

      A TANÁCS HATÁROZATA

   (2005. június 2.)
   az Európai Közösség és Szerbia és Montenegró közötti, a Szerbia és Montenegrónak a közösségi programokban való részvételére vonatkozó általános elveket meghatározó keretmegállapodás megkötéséről
   (2005/527/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 13., 71., 80., 95., 127., 137., 149., 150., 151., 152., 153., 157., 166., 175., 280. és 308. cikkeire, a 300. cikk (2) bekezdése első albekezdésének második mondatával, (3) bekezdésének második albekezdésével és (4) bekezdésével összefüggésben,
   tekintettel a Bizottság javaslatára,
   tekintettel az Európai Parlament hozzájárulására (1),
   mivel:

               (1)(2)(3)(4)(5)(6)(7)(8)(9)

               Az Európai Tanács 2003. júniusi thesszaloniki ülésén jóváhagyta a „Thesszaloniki cselekvési program a Nyugat-Balkánért: az európai integráció útján” című dokumentumot, amely – a tagjelölt országok részvételére vonatkozó elvek mentén – lehetővé tette a stabilizációs és társulási folyamat országainak részvételét a közösségi programokban.„A nyugat-balkáni országok közösségi programokban és ügynökségekben való részvételének előkészítése” című közleményében a Bizottság a közösségi programokban történő részvételük általános elveit meghatározó keretmegállapodás megkötését javasolta Albániával, Bosznia és Hercegovinával, Horvátországgal, Macedónia Volt Jugoszláv Köztársasággal, valamint Szerbia és Montenegróval.A Tanács által 2004. április 29-én elfogadott tárgyalási irányelveknek megfelelően a Bizottság a Közösség nevében lefolytatta a tárgyalásokat Szerbia és Montenegróval a Szerbia és Montenegrónak a közösségi programokban való részvételére vonatkozó általános elveket meghatározó keretmegállapodásról.Ezt a megállapodást – annak későbbi megkötésére is figyelemmel – a Közösség nevében 2004. november 22-én, Brüsszelben írták alá.A megállapodás hatálya alá tartozó egyes programokat illetően a Szerződés a 308. cikkben foglaltakon kívül nem biztosít hatáskört.A Szerbia és Montenegrónak a közösségi programokban való részvételére alkalmazandó szabályokat és feltételeket, különösen a fizetendő pénzügyi hozzájárulást, a Közösség nevében a Bizottságnak kell meghatároznia. E célból a Bizottságot a Tanács által kijelölt különbizottság segíti.Az Albániának, Bosznia és Hercegovinának, Horvátországnak, a Jugoszláv Szövetségi Köztársaságnak és Macedónia Volt Jugoszláv Köztársaságnak nyújtandó támogatásról szóló, 2000. december 5-i 2666/2000/EK tanácsi rendelet (2) értelmében, vagy a Szerbia és Montenegró részére külső közösségi támogatást kilátásba helyező és később elfogadható bármilyen hasonló rendelet végrehajtásaként, Szerbia és Montenegró pénzügyi támogatást kérhet a közösségi programokban való részvételéhez.A megállapodás alkalmazását rendszeresen felül kell vizsgálni.A megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és Szerbia és Montenegró közötti, a Szerbia és Montenegrónak a közösségi programokban való részvételére vonatkozó általános elveket meghatározó keretmegállapodás a Közösség nevében jóváhagyásra kerül.
   A megállapodás szövege e határozat (3) mellékletét képezi.
   2. cikk
   (1)   A Bizottság felhatalmazást kap arra, hogy a Közösség nevében meghatározza a Szerbia és Montenegrónak az adott programban való részvételére alkalmazandó szabályokat és feltételeket, különösen a fizetendő pénzügyi hozzájárulást. E feladatának végrehajtásában a Bizottságot a Tanács által kijelölt különbizottság segíti.
   (2)   Abban az esetben, ha Szerbia és Montenegró külső támogatást igényel, a 2666/2000/EK rendeletben és a Szerbia és Montenegró részére külső közösségi támogatást kilátásba helyező, a jövőben elfogadásra kerülőbármilyen hasonló rendeletben meghatározott eljárásokat kell alkalmazni.
   3. cikk
   A Bizottság legkésőbb három évvel a megállapodás hatálybalépése után, és azt követően háromévente felülvizsgálja a megállapodás végrehajtását, és arról jelentést készít a Tanácsnak. E jelentéshez adott esetben csatolni kell a megfelelő javaslatokat.
   4. cikk
   A megállapodás 10. cikkében előírt értesítéseket a Közösség nevében a Tanács elnöke teszi meg.

      Kelt Luxembourgban, 2005. június 2-án.

            a Tanács részéről

            az elnök

         L. FRIEDEN

      (1)  2005. május 10-i hozzájárulás (a Hivatalos Lapban még nem tették közzé).

      (2)  HL L 306., 2000.12.7., 1. o. A 2415/2001/EK rendelettel (HL L 327., 2001.12.12., 3. o.) módosított rendelet.

      (3)  Lásd e Hivatalos Lap 14 oldalát.